Aleksander bo z desko preveslal Krko od izvira do izliva

Čaka ga več kot 94 kilometrov že ohlajene Krke
Aleksander Stopinšek je danes začel projekt Krka 2014. V dveh dneh namerava z napihljivo desko preveslati reko Krko vse od njenega izvira pri vasi Gradiček do njenega izliva v Čatežu ob Savi. Krka je sicer dolga 94 kilometrov, vendar računa, da bo njegova pot daljša in da bo preveslal več kot sto kilometrov.
Aleksander Stopinšek je svoj podvig začel danes ob pol deveti uri zjutraj, ko je bila zunaj megla, temperatura pa dve stopinji Celzija, temperatura Krke pa verjetno nekaj čez deset stopinj. Pred mrazom ga ščiti suha obleka, ki jo je izdelalo slovensko podjetje Sandiline in tako bo Aleks opravil še test te obleke na deski, saj se z njo ne namerava potapljati, razen ob padcih, ki pa si jih želi čim manj.

Aleksander pravi, da se je za ta projekt odločil, ker je Krka druga najdaljša povsem slovenska reka, ki ima izvir in izliv v naši državi. Ob tem je pred startom povedal: »Krka je po nekaterih podatkih dolga 94 kilometrov. Jaz pa bom s supom verjetno moral narediti krepkih 100 kilometrov, saj ne bom lovili idealne rečne linije. Prvi dan bo zame zagotovo najtežji, saj ima ta Dolenjska lepotica v zgornjem toku številne lehnjakove pragove, brzice in zaradi večje količine vode tudi nadvse zanimiva slapišča, kar mi bo prav gotovo povzročalo izjemne težave in dodaten napor, se pa tega zavedam in tudi veselim. Skratka čaka me garaško in naporno delo.«
Prvi dan je Aleksander nekaj po šesti uri zvečer prispel do kopališča Loka v Novem mestu. Zadnji del od Straže je veslal v mraku, kasneje pa v temi in si je pri tem pomagal z lučjo. Ker pa je Krka v tem delu mirna, ni imel nobenih problemov. Za njim je najbolj naporen del veslanja, saj je marsikje moral sestopati z deske, odstranjevati smernik na deski, ki ga je zaradi nizke gladine oviral pri veslanju. Sicer pa je zadovoljen z opravljenim in vesel, da je uresničil prvi del zastavljenega cilja. Ob tem je po prvi etapi še povedal: »Sem zelo zadovoljen, da vse teče kot sem si zamislil. Morda sem računal, da bo šlo hitreje, žal pa je pretok Krke kar velik, drugje je zelo nizka, tako da sem imel zaradi tega manjše težave. Hkrati sem se veliko naučil in spoznal marsikaj novega, tako da kar uživam. Tudi deska in obleka mi odlično služita. Ker pa je v reki kar nekaj pasti, podrta drevesa in veje veslam s čelado, saj ne bi rad, da se mi kaj neljubega zgodi. Jutri bo seveda veliko lažje, saj bo vse odvisno od mene, saj bo manj pragov in slapov in mi ne bo treba hoditi po vodi ali celo odnašati desko po suhem.«
Aleksandra spremlja tudi spremljevalna ekipa, njegov podvig pa je mogoče spremljati tudi preko interneta na facebook strani Adventures Laško in mu slediti preko xcglobe trekerja. Seveda Aleks vabi vse, tako suparje kot kajakaše, da se mu na njegovi avanturi pridružijo, saj je želel s tem projektom tudi druge ljudi spodbuditi, da se lotijo kakršne koli rekreacije in da čim manj časa preživijo pred televizorjem ali računalnikom. Jutri bo začel v Novem mestu in zaključil v Čatežu ob Savi.

